27.4.2006		1 (1)
Oikeusministeriö
PL 25
00023  VALTIONEUVOSTO

Tulliselvitysrikoksia koskeva lainsäädäntö

TYÖRYHMÄMIETINTÖ 2006:3

Pidämme sinänsä tarpeellisena tulliselvitysrikosten sisällyttämistä rikoslakiin lisäämällä siihen uusi 46 a luku.

Haluamme kuitenkin esittää seuraavat kommenttimme:

Suomen lakia sovelletaan Suomessa tehtyyn rikokseen tai Suomen ulkopuolella tehtyyn Suomen viranomaiseen kohdistuneeseen rikokseen. Suomen tulliviranomaiset ovat ajoittain pysäyttäneet tuoteväärennöksiä, joita on oltu kuljettamassa transitokuljetuksina Suomen kautta esim. Venäjälle. Näissä tilanteissa tekijä on ollut Suomen ulkopuolella.  Myös tällaisten tekojen rangaistavuus tulisi saada tulliselvitysrikosten piiriin.

Katsomme, että pakkokeinolain muuttaminen ja törkeän tulliselvitysrikoksen liittäminen telekuunteluun tietyin edellytyksin oikeuttavan luvan saamiseksi on perusteltua.

Tulliselvitysrikokset tulisi rangaista vain tahallaan tehtyinä, mutta ei siis törkeästä huolimattomuudesta tehtyinä. Veropetos-, säännöstelyrikos- ja salakuljetusrikokset rikoslain 29 luvun 1-3 §:ssä ja 46 luvun 1-5 §:ssä rangaistaan vain tahallaan tehtyinä.  Tulliselvitysrikoksia koskeva uusi rikoslain 46 a luku olisi jo sinänsä kvalifiointi tullilain
42 §:n 3 momentin mukaiselle tullirikkomukselle. Vaikka törkeä huolimattomuus edellyttää kokonaisarviota, emme pidä sen sisällyttämistä rikoslain 46 a luvun 1 §:ään perusteltuna.  

Tullirikkomuksena voitaisiin rangaista tullilain 42 §:n 3 momentin perusteella muut kuin rikoslain 46 a luvun 1 §:n mukaiset rikkomukset mukaan lukien törkeä huolimattomuus.  Rikoslain 46 § a luvun 2 §:n mukaan törkeästä tulliselvitysrikoksesta tuomittaisiin vankeuteen vähintään neljäksi kuukaudeksi ja enintään neljäksi vuodeksi. Herää 
kysymys, voiko törkeään tulliselvitysrikokseen syyllistyä paitsi tahallisesti myös törkeästä huolimattomuudesta. Koska lakiehdotuksen sanamuoto tekisi tämän mahdolliseksi, tulisi lakiehdotuksen 46 a luvun 1 §:stä poistaa sanat törkeästä huolimattomuudesta.

SUOMEN HUOLINTALIIKKEIDEN LIITTO RY

Krister Kronlund
toimitusjohtaja